Hjá kvinnum hava bæði liðini spælt, B-liðið (myndin) sunnudagin við 1-0 sigri á Giza Hoyvík, og A-liðið í kvøld, við 2-0 sigri í toppdystinum móti AB/B71 á Sandi. B-liðið spældi ein sera spennandi dyst móti Giza Hoyvík, sum enn ikki hava nakað stig á kontuni. Okkara kvinnur høvdu leikligu yvirvágina allan dystin. Tó var okkurt vandamikið álop frá Hoyvíksdamunum, men tá var Jana har, sum hon skuldi vera. Sesilia Olsen skjeyt einsamalla málið miðskeiðis í fyrra hálvleiki. Málið byrjaði í verjuni: Birna avleveraði til Henrikku, sum spældi 1-2 við Sesiliu. Sesilia skeyt og bólturin sat við fremru stong. Hóast høgt trýst allan dystin, eydnaðist tað ikki okkara kvinnum at økja leiðsluna. Dysturin hjá A-liðinum bleiv útsettur til í kvøld. Lagt varð upp til veruligt brak í oddinum av 2. deild. Við einum dysti meira, lógu vit 3 stig frammanfyri, og hvørki liðið hevði tapt í ár. Sum skilst varð eisini talan um sera góðan og væl leiktan dyst, og avrik okkara var eisini tað besta higartil í ár. Tað gav eisini úrslit og vit fóru vestur aftur við fullari úrtøku: 3 stigum, 2 málum og ongum ímóti. Mona Sunnuvudóttir Poulsen skoraði bæði okkara mál.